เตรียมความพร้อมรับวัคซีนโควิด-19 เข้าประเทศไทยล็อตแรก
กรมศุลกากร กระทรวงการคลัง ลงพื้นที่เตรียมความพร้อมรับวัคซีนโควิด-19 เข้าประเทศไทยล็อตแรก 200,000 โดส
23 ก.พ. 2564

นายพชร อนันตศิลป์ อธิบดีกรมศุลกากรและคณะผู้บริหารกรมศุลกากร ลงพื้นที่สนามบินสุวรรณภูมิ เพื่อเตรียมความพร้อม รับวัคซีนป้องกันโรคติดเชื้อไวรัสโคโรนา 2019 (โควิด-19) ล็อตแรก จำนวน 200,000 โดส ที่กระทรวงสาธารณสุข กำหนดขนส่งและรับมอบ ในวันพุธที่ 24 กุมภาพันธ์ 2564 เวลาประมาณ 10.00 น.จากบริษัท ซิโนแวค ไบโอเทค จำกัด (SINOVAC BIOTECH CO., LTD.) ด้วยสายการบินไทย เที่ยวบินที่ ทีจี 675 (เส้นทางปักกิ่ง-กรุงเทพฯ)
หลังจากที่เครื่องบินลงจอดที่สนามบินสุวรรณภูมิ จะทำการลำเลียงขึ้นรถยนต์ออกจากเขตปลอดอากรท่าอากาศยานสุวรรณภูมิ ซึ่งกรมศุลกากรจะดำเนินการอำนวยความสะดวกในการผ่านพิธีการศุลกากรในทุกขั้นตอนอย่างรวดเร็ว เพื่อรักษามาตรฐานของอุณหภูมิไม่ให้มีผลกระทบกับวัคซีนดังกล่าว จนเสร็จสิ้นขั้นตอนทั้งหมด